钦定古今图书集成/明伦汇编/宫闱典/第042卷 > 《杨皇后颂》左贵嫔
## 钦定古今图书集成/明伦汇编/宫闱典/第042卷 > 《杨皇后颂》左贵嫔

咸宁二年，纳悼后，芬于座受诏作颂，其辞曰：

峨峨华岳，峻极泰清，巨灵导流，河渎是经，惟渎之神，
惟岳之灵，锺于杨族，载育盛明，穆穆我后，应期挺生，
含聪履哲，岐嶷夙成，如兰之茂，如玉之荣，越在幼冲，
休有令名，飞声八极，翕习紫庭，超任邈姒，比德皇英，
京室是嘉，备礼致聘，令月吉辰，百僚奉迎，周生归韩，
诗人是咏，我后戾至，车服晖暎，登位太微，明德日盛，
“群黎欣戴，函夏同庆。翼翼圣皇，叡哲孔纯。愍慈狂戾，
阐惠播仁。蠲衅涤秽，与时惟新。沛然洪赦，恩诏遐震。
后之践祚，囹圄虚陈。万国齐欢，六合同欣。坤神抃儛，
天人载悦。兴顺降祥，表精日月。和气烟煴，三光朗烈。
既获嘉时，寻播甘雪。元云掩蔼，灵液霏霏。既储既积，
待阳而晞。曣𬀪沾濡，柔顺中畿。长享”丰年。福禄永绥。